再次韻
作者：陳造
朝代：宋

paragraphs: 谷巖蟄石燕，帝闕鎖豐隆。
入懷疑有無，愜此靡微風。
晴空寄望眼，已快鶴出籠。
向來陰雨餘，缺然賢聖中。
庭竹忽乾鵲，雲衢亦輕鴻。
新詩照老眼，姱嫮欺羣紅。
飛僊款幽寂，珩璜韻丁東。
稠疊挹勝槩，孰謂吾天窮。
花神憐客心，密密靈犀通。
冗官况暇豫，令節聊從容。
少徐泛觴醉，或有解佩逢。
傾城試新粧，戶戶虛簾櫳。
未用椽筆飛，坐詫十吏供。
樂事易陳迹，此歎今古同。
當時序蘭亭，一一言由衷。
嘉會青帝惜，芳情吾輩鍾。
繁香與麗人，相映媚以丰。
瀝酒勸羲馭，西去忍匆匆。
遲暮冀如願，百違今一從。
瀾翻笑譚口，幾成呫嚅翁。